NITRA. Zhruba za štyri hodiny absolvovali výjazdy k 18 dopravným nehodám. Väčšina havarovaných vozidiel skončila na streche mimo vozovky. Pravdepodobnou príčinou nehôd bola poľadovica na cestách.
Už o pol šiestej zasahovali hasiči z Levíc pri prevrátenom aute v obci Santovka a nitrianski hasiči na Hlohoveckej ceste pri ďalšom aute prevrátenom na strechu. Mimo vozovku sa dostalo aj auto pri Nesvadoch, kde zasahovali novozámockí hasiči. Približne o pol hodinu neskôr sa prevrátilo na strechu auto pri Tesárskych Mlyňanoch v okrese Zlaté Moravce, informoval hovorca Krajského riaditeľstva (KR) Hasičského a záchranného zboru (HaZZ) v Nitre Viliam Pánsky.
Najhoršia bola situácia medzi siedmou a ôsmou hodinou ráno. Hasiči v tom čase zasahovali pri 11 nehodách. Okrem prevrátených a havarovaných vozidiel na území všetkých okresov kraja zaznamenali aj jednu smrteľnú dopravnú nehodu pri Radošine.
Približne 300 metrov za obcou Radošina v smere na Piešťany predbiehala 33-ročná vodička Škody Octavia traktor. Nestihla sa včas zaradiť do svojho jazdného pruhu a čelne sa zrazila so Škodou Fabia, informovala hovorkyňa Krajského riaditeľstva Policajného zboru v Nitre Renáta Čuháková. V Octavii zahynula 57-ročná spolujazdkyňa, matka vodičky. Vodičku Octavie aj vodiča Fabie previezli so zraneniami do nemocnice. Na mieste tragédie je policajný vyšetrovateľ, policajti dokumentujú nehodu. Šalianski hasiči aktuálne zasahujú pri Diakovciach, kde sa zrazili dve vozidlá.